
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea art.2 din Legea nr.29/1994 privind autorizarea Guvernului de a aproba negocierea în vederea recuperării creanţelor României provenite din activitatea de comerţ exterior şi cooperare economică internaţională, derulată înainte de 31 decembrie 1989, cu care comisia noastră a fost sesizată în fond cu adresa Biroului Permanent nr.P.L.X – 379 din 15 iunie 2004.

	PREŞEDINTE,

Ovidiu Muşetescu

RAPORT

asupra proiectului de Lege pentru modificarea art.2 din Legea nr.29/1994 privind autorizarea Guvernului de a aproba negocierea în vederea recuperării creanţelor României provenite din activitatea de comerţ exterior şi cooperare economică internaţională, derulată înainte de 
31 decembrie 1989
Cu adresa nr.P.L.X-379 din 15 iunie 2004, Biroul Permanent, conform art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, a sesizat, pentru examinare şi avizare în fond,  Comisia pentru buget, finanţe şi bănci cu proiectul de Lege pentru modificarea art.2 din Legea nr.29/1994 privind autorizarea Guvernului de a aproba negocierea în vederea recuperării creanţelor României provenite din activitatea de comerţ exterior şi cooperare economică internaţională, derulată înainte de 31 decembrie 1989.
La întocmirea raportului s-a avut în vedere  avizul Consiliului Legislativ.

La lucrările comisiei au participat 25 deputaţi, din totalul de 27 membri ai comisiei.

Acest proiect de Lege a fost adoptat de Senat în şedinţa din 14 iunie 2004.

Potrivit art.75 alin (1) şi (3) din Constituţia României, republicată şi art.86 din Regulamentul Camerei Deputaţilor, proiectul de Lege este de competenţa decizională a Camerei Deputaţilor. 

Prezentul proiect de Lege are ca obiect de reglementare modificarea art.2 din Legea nr.29/1994 privind autorizarea Guvernului de a aproba negocierea în vederea recuperării creanţelor României provenite din activitatea de comerţ exterior şi cooperare economică internaţională, derulată înainte de 31 decembrie 1989.
Prin Legea nr.29/1994 a fost creat cadrul legal în vederea recuperării creanţelor României, precum şi modalitatea de încasare.

Instituţiile desemnate prin Legea nr.29/1994 să negocieze recuperarea drepturilor valutare cuvenite statului român sunt Ministerul Finanţelor Publice, Ministerul Economiei şi Comerţului, Ministerul Afacerilor Externe şi Banca Naţională a României.
Pentru punerea în aplicare a prevederilor Legii nr.29/1994 a fost adoptată HG nr.362/1994 privind constituirea Comisiei interdepartamentale pentru avizarea modalităţilor  de încasare a creanţelor României din activitatea de comerţ exterior şi alte activităţi externe, derulate în baza acordurilor guvernamentale şi comerciale înainte de 31 decembrie 1989.
În urma examinării proiectului de Lege pentru modificarea art.2 din Legea nr.29/1994 privind autorizarea Guvernului de a aproba negocierea în vederea recuperării creanţelor României provenite din activitatea de comerţ exterior şi cooperare economică internaţională, derulată înainte de 31 decembrie 1989, în şedinţa din 23 iunie 2004, comisia a hotărât, cu unanimitate de voturi, supunerea spre dezbaterea şi adoptarea Planului Camerei Deputaţilor a proiectului de Lege în forma adoptată de Senat.
În raport cu obiectul şi conţinutul său proiectul de Lege face parte din categoria legilor ordinare.
	PREŞEDINTE,

Ovidiu Muşetescu
	SECRETAR,

Dr. Daniel Ionescu

